Broj: 711-I-153-P-241-19/21-02-19

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukoba interesa dužnosnika Tomislava Tolušića, zastupnika u Hrvatskom saboru do 22. srpnja 2020.g. i Josipa Đakića, zastupnika u Hrvatskom saboru,** na 111. sjednici, održanoj 15. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tomislava Tolušića, zastupnika u Hrvatskom saboru do 22. srpnja 2020.g., i dužnosnika Josipa Đakića, zastupnika u Hrvatskom saboru, neće se pokrenuti, s obzirom da u vezi navodne prodaje javnih natječaja u Upravi šuma Slatina i u trgovačkom društvu HEP nisu utvrđene okolnosti koje bi upućivale na moguću povredu odredbi ZSSI-a počinjenu od strane navedenih dužnosnika.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a. Uvidom u registar dužnosnika koji vodi Povjerenstvo utvrđeno je da je Tomislav Tolušić, između ostalog, obnašao dužnost zastupnika u Hrvatskom saboru od 27. srpnja 2019.g. do 22. srpnja 2020.g. Isto tako, uvidom u registar dužnosnika utvrđeno je da Josip Đakić obnaša dužnost zastupnika u Hrvatskom saboru od 22. srpnja 2020.g. Stoga su Tomislav Tolušić i Josip Đakić povodom obnašanja navedenih dužnosti obvezni postupati sukladno odredbama ZSSI-a.

Povjerenstvo je dana 25. srpnja 2019.g. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-2730-P-241/19-01-4. U prijavi se navodi da se u Slatini u upravi šuma Slatina i HEP-u zapošljavaju ljudi bez internog i javnog natječaja te da je bio jedan natječaj za stručne kadrove 23. travnja 2019.g., a da su ostala dva prodali Tomislav Tolušić, Josip Đakić i …….. …… Navedeno je i kako se radna mjesta prodaju za 4.000,00 do 5.000,00 eura te da se nemaju pravo zaposliti pošteni građani, a kamo li nacionalne manjine.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Postupci sukoba interesa protiv određenog dužnosnika pokreću se u skladu s propisanom svrhom ZSSI-a, ali vezano za određeno postupanje ili propust konkretnog dužnosnika u obnašanju njegove dužnosti, pa samim time, vezano za situaciju sukoba interesa u kojoj se našao konkretni dužnosnik odnosno vezano za počinjenje povrede neke od propisanih obveza, zabrana ili ograničenja, za koje je dužnosnik osobno odgovoran.

Povjerenstvo iz podataka u dostavljenoj prijavi nije moglo utvrditi podatke potrebne za daljnje ispitivanje je li u navedenim trgovačkim društvima došlo do prodaje javnih natječaja, odnosno jesu li u navedenom sudjelovali imenovani dužnosnici.

Naime, s obzirom da se radi o anonimnoj prijavi Povjerenstvo ne može tražiti dopunu iste, a s obzirom da u samoj prijavi nije navedeno kada su provedeni navedeni natječaji i iz čega podnositelj stječe saznanja da su u istima sudjelovali imenovani dužnosnici, Povjerenstvo nije moglo steći dovoljno vlastitih saznanja koja bi upućivala na eventualnu povredu odredbi ZSSI-a.

Pritom Povjerenstvo još jednom napominje kako okolnosti koje podnositelj navodi u svojoj prijavi upućuju na moguće počinjenje kaznenog djela te će slijedom navedenog Povjerenstvo predmetnu prijavu uputiti Državnom odvjetništvu Republike Hrvatske na daljnje nadležno postupanje.

Stoga, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Tolušić, osobna dostava
2. Dužnosnik Josip Đakić, elektronička dostava
3. Objava na internetskoj stranici Povjerenstva
4. Pismohrana